ועדת החינוך, התרבות והספורט, כנסת 23, פרוטוקול מספר 81, 2020-10-19 12:30

רם שפע: צהריים טובים.

רם שפע: אני פותח את ישיבת ועדת החינוך, התרבות והספורט.

רם שפע: על סדר-היום: התמודדות ואתגרים עם ההגבלות במוסדות החינוך החרדיים.

רם שפע: שלום לכל מי שבזום וגם לחבר הכנסת מאיר כהן שבינתיים הוא חבר הכנסת היחיד שהגיע לדיון.

רם שפע: אני בטוח שתכף יצטרפו אלינו חברים נוספים.

רם שפע: ראשית, אני אגיד שהדיון נקבע כבר בשבוע שעבר.

רם שפע: אמנם הנחנו שעשויות להיות התפתחויות מטרידות בנושא אבל אני חושב שאף אחד מאיתנו לא ידע לצפות עד כמה.

רם שפע: לכן אני מאוד שמח שאנחנו מקיימים את הדיון המאוד חשוב הזה.

רם שפע: אני אומר כמה אמירות עקרוניות שלי על ההתמודדות והאתגרים עם ההגבלות במוסדות החינוך החרדיים.

רם שפע: אחרי זה כמובן נפתח את הדיון לחברי הכנסת ולרבים מכם שנמצאים איתנו בזום.

רם שפע: אני חושב שכל הדיון בישראל, בוודאי על החברה החרדית, הרבה יותר מידי פעמים נופל להכללות יותר מידי גסות.

רם שפע: החברה החרדית היא לא חברה אחת.

רם שפע: נדמה לי שרובכם יודעים את זה טוב מאוד, לא פחות טוב ממני.

רם שפע: יש הרבה מאוד זרמים בחברה החרדית, הרבה מאוד קהילות בתוך החברה החרדית.

רם שפע: כשאנחנו אומרים החרדים, בעיניי אנחנו הרבה פעמים חוטאים כי אנחנו לא מצליחים להדגיש את מי שבהחלט דווקא בתקופה הקשה הזאת ולמרות שהאתגרים שלה לא פחות גדולים, שומר על ההנחיות, עומד בחוק, מקפיד על הכללים.

רם שפע: אני חושב שדווקא העובדה שהחברה החרדית מחולקת להרבה מאוד קהילות מדגישה בעיניי את הלא פחות משערורייה הדברים של הרב קנייבסקי ואנשיו שבעצם פשוט קוראים להפר את החוק הישראלי.

רם שפע: אני חושב שזאת אמירה שאף אחד מאיתנו לא יכול לקבל.

רם שפע: גם לא אותם אנשים שקשובים לרב קנייבסקי לא יכולים לקבל אמירה שבעצם פשוט קוראת לצפצף על החוק הישראלי.

רם שפע: אני חושב שהדבר הזה, כמו שאמרתי, נובע מפער אדיר שנוצר בין השלטון לחברה החרדית במשך תקופה יותר מידי ארוכה, בוודאי לחינוך בחברה החרדית.

רם שפע: אני חושב שחוץ מלדבר על הטיפול הספציפי מה צריך לעשות עכשיו, אנחנו חייבים להסתכל גם על התקופה הקרובה של הקורונה, בוודאי על היום שאחרי הקורונה, לראות איך אנחנו מגיעים למצב שאנחנו באמת לא מפתחים פה שני מדינות לשני עמים, כמו שאנשים חכמים אמרו לפניי, אלא מצליחים להתאחד לחברה אחת שיודעת לשמור על ההנחיות ולא להפר אותם.

רם שפע: אני לא נוהג להגיד דברים כאלה וצר לי, אבל אני לא חושב שיש שום פתרון אחר חוץ מלבדוק את כל הכלים החוקיים שעומדים לרשותנו, גם לקנסות יותר משמעותיים וגם לעוד כל מיני סנקציות שהן אולי הכלי היחיד על מי שמפר חוק במדינת ישראל.

רם שפע: אגב, בעיניי זה יכול לקרות במקביל לתמרוץ כללי, לא קשור רק לחברה החרדית, למי שמצליח להקפיד, בוודאי מי שמצליח להיות עיר ירוקה, לשמור על ההנחיות ולהיות מאוד מדויק למרות הקושי המאוד גדול.

רם שפע: זה בעיניי לפתיחה.

רם שפע: יש הרבה טיעונים לדברים שבחרו להגיד אנשי הרב קנייבסקי.

רם שפע: אני חושב שברמה הבריאותית, באחריות של כל אחד ואחד ואחת מאיתנו, הדבר היחיד שצריך לעשות זה להישמע עכשיו לכללים גם אם הם מידי פעם או אפילו הרבה פעמים לא מספיק ברורים.

רם שפע: אני חבר בקואליציה ויש הרבה מאוד הנחיות מבלבלות אבל עדיין הדרך היחידה שלנו להשתלט על זה ביחד היא הקפדה משותפת תוך כדי התאמות שלפעמים צריך לעשות.

רם שפע: עד כאן מבחינתי לפתיחה.

רם שפע: כמובן אחרי זה נמשיך להעמיק.

רם שפע: חבר הכנסת טייב בבקשה.

יוסף טייב: קודם כל, אני רוצה לומר שאני באמת עפר לרגליו של הרב חיים קנייבסקי.

יוסף טייב: אני לא חושב שאני יכול לבוא בביקורת על הדברים שהוא אמר או על ההוראות שהוא נתן.

יוסף טייב: אני יכול להעיד כחבר שנמנע מסיעת ש"ס ואנחנו קיבלנו את ההוראות מחכם שלום הכהן שיצא בצורה מפורשת שלא לפתוח את מערכת החינוך מסיבות שלו.

יוסף טייב: אנחנו נשמעים להוראות של מועצת חכמי התורה.

יוסף טייב: יחד עם זאת, כמו שאמרת, השיח הזה סביב החברה החרדית הפך להיות לצערי הכללה של כולם.

יוסף טייב: יחד עם זה, הייתי רוצה אולי לראות גם את אמצעי התקשורת שהיו יוצאים גם מול אותם עסקים קטנים שלקחו דין לעצמם, פתחו ויצאו נגד ההנחיות.

יוסף טייב: שם, לצערי, לא ראיתי איזו גישה כזאת עויינת נגד ציבור כזה או אחר.

יוסף טייב: אם היו מגלים אמפטיה כלפי אותם מנהלי מוסדות או כלפי הציבור שהחליט כן לפתוח – שוב, תחת הוראה של הרב חיים קנייבסקי.

יוסף טייב: שוב אני אומר, אני עפר לרגליו.

יוסף טייב: אני לא יכול לבוא בביקורת.

יוסף טייב: אני אגיד יותר מכך.

יוסף טייב: צריך להבין שבשביל הציבור החרדי הנושא הזה של למידה, של תלמוד תורה, תינוקות של בית רבן, שלא מבטלים בשום צורה שהיא.

יוסף טייב: לכן אני יכול להבין את דעתו של הרב חיים קנייבסקי תחת אותה אמירה ותחת אותה הוראה שהוא נתן לציבור שלו כן ללכת ולפתוח.

יוסף טייב: אני הייתי כן מצפה שהיה איזה שיח משותף מול אגף החינוך.

יוסף טייב: הבנתי שכן ניסו לנהל איזה שיח סביב הנושא הזה שלצערי לא נתן פירות.

יוסף טייב: אני חוזר ומבקש.

יוסף טייב: אנחנו צריכים להפריד בין הדברים ולהוריד את גובה הלהבות במקום להגדיל אותו ולנסות להגיע לאיזה פתרון.

יוסף טייב: יש פתרונות שהוצעו ולצערי לא יצאו לאור.

יוסף טייב: יש הרבה אפשרויות לתת אפשרות כזאת או אחרת.

יוסף טייב: הבן שלי בכיתה א' לומד בבית ספר שתחת הציבור האשכנזי, שזה מה שיש ביישוב שאני מתגורר ואת הילד שלי לא שלחתי.

יוסף טייב: שוב, כי אני קשוב להוראות של המועצת.

יוסף טייב: יחד עם זאת, אני אומר שאנחנו חייבים להגיע להידברות מול משרד החינוך, לראות איך אנחנו מוצאים מתווה שכן ייתן את המענה לדבר הזה.

יוסף טייב: צריך להבין, אני לא מבקש מהציבור הכללי להבין ולהכיל למה הציבור החרדי כל כך עומד על הפתיחה של המוסדות האלה.

יוסף טייב: הדבר הזה הוא ראשון במעלה מבחינתנו.

יוסף טייב: לכן, אני חוזר ואומר שהייתי מצפה לשיח אמיתי מול משרד החינוך.

יוסף טייב: בואו יחד נמצא את המתווה.

יוסף טייב: הישיבות כבר היו צריכות להיפתח.

יוסף טייב: אני מבין שאנחנו כן בשיח על הדבר הזה.

יוסף טייב: זה לאו דווקא הציבור החרדי.

יוסף טייב: אני רואה שגם הציבור הממלכתי דתי, הישיבות התיכוניות, הן דיברו על פתיחה ודיברנו על זה בשבוע שעבר.

יוסף טייב: בואו ננהל שיח אמיתי וננסה להגיע לפתרונות.

רם שפע: חבר הכנסת מאיר כהן, בבקשה.

מאיר כהן: אני רק רוצה להגיד שמשרד החינוך ובוודאי אנשי משרד החינוך מתגרדים בצדק גדול באי נוחות, כשאתה אמון על מערכת חינוך שלמה, לא משנה מה זרמיה ומה כוונותיה.

מאיר כהן: אני מנסה לחשוב מה יקרה אם מחר בבוקר מנהל או מנהלת בית ספר ביישוב מסוים בממלכתי יחליט שהוא פותח את בית הספר.

מאיר כהן: אני חושב שכמו שאמרת, זאת תולדה של כל-כך הרבה שנים.

מאיר כהן: אני חושב שהיו מספיק אנשים, כולל ביהדות החרדית, שאני כל-כך מעריך, שהזהירו מהרגע הזה.

מאיר כהן: הזהירו שבמקום שחברה מתנהלת עם מערכות חוק לזה ולזה ועם מערכות התחשבות בזה ולא בזה, בסופו של דבר גם כשזה מגיע לשיא השיאים, ושמרתם על נפשותיכם, כשזה מגיע לשאלות של פיקוח נפש, גם אז הם מתכנסים בתוך עצמם ועושים מה שהרב אומר.

מאיר כהן: אני לא רוצה לדבר על רבנים.

מאיר כהן: כל רב במעלתו וכבודו וכל גאון דור במעלתו וכבודו.

מאיר כהן: אבל אני דווקא חושב שיש לנו מה להבין את העולם החרדי כשאני רואה דווקא את ש"ס ואת הרב שלום הכהן, שאני מכיר אותו ומוקיר אותו, שכן מקבלים החלטה לשמור על החיים ולא משנה, שומרים בראש ובראשונה על החיים.

מאיר כהן: אני מקווה, אילו אני הייתי ראש הממשלה הייתי נוסע עכשיו לבית הרב ומדבר איתו.

מאיר כהן: יכול להיות שמה שצריך לעשות עכשיו מיידית זה לא לפתוח במלחמה ציבורית אלא לראות מה עושים כאן ועכשיו ופותרים את הבעיה.

מאיר כהן: לא יכול להיות שהחברה הישראלית וממשלת ישראל תרשה מציאות שבה הילדים שלנו, הנכדים שלנו יושבים בבית.

מאיר כהן: אנחנו מכבדים את זה ומבינים.

מאיר כהן: אנחנו לא מכחישי קורונה אלא אנחנו מבינים מה המשמעות ומוכנים לקחת את כל הקושי על הכתפיים של כל האזרחים בשעה שמערכת מסוימת אומרת שהיא מחוץ למעגל.

מאיר כהן: אני מקווה לקבל תשובות מאנשי המשרד שנמצאים כאן, מה הם התחילו לעשות מאתמול כשהדבר הזה כשהמערכת נפתחה.

רם שפע: תודה לחבר הכנסת מאיר כהן.

רם שפע: רגע לפני שנפנה למשרד החינוך, אני מקווה שנוכל לקבל מסגור טוב לסיטואציה מד"ר גלעד מלאך, חוקר בכיר במכון הישראלי לדמוקרטיה ולתחום החרדי במכון.

גלעד מלאך: כפי שהתבקשתי, אנסה בזמן קצר לתת כמה נתונים ואיזה מסגור של החינוך החרדי בישראל.

גלעד מלאך: קודם כל, ההיקף של מערכת החינוך החרדית הוא בערך 20% ממערכת החינוך בישראל.

גלעד מלאך: לאחרונה הוצאנו במכון פרסום של ענת בר, טרודי שפיגל ואנוכי שנקרא "אחד מחמישה תלמידים" בחינוך החרדי בישראל וזה מאפשר לכם להבין את סדרי הגודל של מערכת החינוך החרדית.

גלעד מלאך: אני מדבר על גילאים של כיתות יא-יב, משהו כמו קרוב ל-350,000 תלמידים נכון לשנת הלימודים תש"פ.

גלעד מלאך: אני חייב לומר שיש הבדלים רבים בין מערכת החינוך הכללית לבין מערכת החינוך החרדית.

גלעד מלאך: אני אנסה לציין כמה מהם.

גלעד מלאך: קודם כל, יש הבדל גדול בין מערכת החינוך לבנים לבין מערכת החינוך לבנות.

גלעד מלאך: אלה מערכות נפרדות לחלוטין והן פועלות כל אחת כשלעצמה.

גלעד מלאך: שנית, תכני הלימוד שלהם הם שונים.

גלעד מלאך: אפילו נסתכל על מטרות החינוך.

גלעד מלאך: מטרות החינוך של החינוך החרדי לבנים מתמקדות בפיתוח הכישורים התורניים של התלמיד בהיותו חלק מהחברה החרדית, במטרת החינוך של הבנות יש גם מטרה שדומה במובן הזה לחינוך הממלכתי והממלכתי דתי, הכשרתן לעולם התעסוקה העתידי וכחלק מזה גם היקף לימודי החול הוא רחב יותר ומשמעותי יותר.

גלעד מלאך: במובן הזה, החינוך לבנים איננו דומה לחינוך לבנות.

גלעד מלאך: עוד נקודה שקשורה לפער ביניהם.

גלעד מלאך: החינוך לבנים הוא מבוזר יותר מאשר החינוך לבנות.

גלעד מלאך: סך הכול כמעט כל הבנות לומדות במסגרות חינוכיות גדולות במערכות גדולות.

גלעד מלאך: כלומר, רשתות גדולות, רמת התקצוב היא של 100%.

גלעד מלאך: לעומת זאת, החינוך של הבנים הוא מבוזר יותר.

גלעד מלאך: רק כדי להמחיש את הביזור של הבנים, יש 5 מסגרות שונות של חינוך שהתקצוב שלהם שונה, שרמת הפיקוח שלהם שונה.

גלעד מלאך: אמנה אותם: החינוך הממלכתי חרדי, שהוא חינוך שהיקף לימודי החול בו הוא מלא.

גלעד מלאך: הוא ממלכתי לחלוטין, גם הפיקוח עליו מלא.

גלעד מלאך: יש לנו חינוך של רשתות שזה רשת החינוך העצמאי ורשת החינוך בני יוסף, מה שנקרא המעיין.

גלעד מלאך: גם שם היקף לימודי החול אמור להיות של 100% וגם הפיקוח יותר משמעותי.

גלעד מלאך: יש רמה שלישית של חינוך מוכר שאינו רשמי, ששם היקף לימודי החול מצומצם יותר והוא אמור להיות 75% מהיקף לימודי החול בבית ספר רגיל.

גלעד מלאך: יש לנו את הסטטוס האחרון שהוא סטטוס לימודי פטור ששם בעצם מחויבים ל-55% של ליבה.

גלעד מלאך: כדי לקבל מושג, אם ציינתי את הממלכתי חרדי אז לומדים בו 4%-5% מהבנים ובחינוך הפטור לומדים בין 40$-45% מהתלמידים.

גלעד מלאך: השאר נמצאים או ברשתות או במוכשר.

גלעד מלאך: זה מבחינת סדרי הגודל.

גלעד מלאך: ציינתי את נושא הפיקוח.

רם שפע: אני אגיד שנצטרך להתכנס לסיום.

רם שפע: רצינו את המסגור.

גלעד מלאך: נקודה אחרונה.

גלעד מלאך: עולם הפיקוח הוא עולם שמתפתח תחת המחוז החרדי במשרד החינוך, אבל בהחלט, כפי שכתב על זה מבקר המדינה, יש עוד הרבה צורך של עבודת פיקוח והפיקוח עד היום לוקה בחסר.

גלעד מלאך: אני אסיים בעצם גם בתוצרים, בהקשרים הלא תורניים אבל בתוצאות של הזכאות לבגרות.

גלעד מלאך: בסופו של דבר, גם מערכת החינוך לבנות, רק חלק קטן ממנה יחסית עושה בגרויות.

גלעד מלאך: רק 20% מהבנות ניגשות לבגרות לעומת 4% בלבד מהבנים.

רם שפע: תודה רבה.

רם שפע: חבר הכנסת פינדרוס, בבקשה.

יצחק פינדרוס: אני אגיד מה הייתי שמח לשמוע ממשרד החינוך.

יצחק פינדרוס: כפי שגלעד אמר בסקירה, בין 80%-90% מהבנים לומדים במוסדות הפטור והבנות ברובן לומדות במסגרות של מעיין החינוך התורני והחינוך העצמאי.

יצחק פינדרוס: נשאר לנו המוכר שאינו רשמי.

יצחק פינדרוס: הממלכתי חרדי נמצא במסגרת של הממלכתי.

יצחק פינדרוס: באתי לכאן אחרי שלפני חודש באו לוועדת כספים והוצאו 1.8 מיליארד שקלים היערכות לקורונה ולציוד לקורונה למוסדות.

יצחק פינדרוס: אני הייתי שמח לדעת, אותם 60,000 תלמידים חרדים בנים ואותן 60,000-70,000 בנות שנמצאות במסגרות האלה, האם נרכש עבורם, נערך מכרז?

יצחק פינדרוס: מה נעשה?

יצחק פינדרוס: מה לעשות, לי יש ילדים וגם אחיינים.

יצחק פינדרוס: למיטב ידיעתי, בפועל בשטח בקצרה לא קרה כלום.

יצחק פינדרוס: הייתי שמח לדעת למה לא קרה.

יצחק פינדרוס: לא כל-כך אכפת לי מהבירוקרטיה וכמה ועדות זה ייקח אבל אנחנו נמצאים כבר בסוף אוקטובר.

יצחק פינדרוס: איימו עלינו שחייבים פתרונות בפתיחת שנת הלימודים.

יצחק פינדרוס: משרד החינוך קיבל את הכסף.

יצחק פינדרוס: איפה אנחנו נמצאים היום מבחינת הפתרונות?

יצחק פינדרוס: מבחינת טלפונים?

יצחק פינדרוס: מבחינת טאבלטים?

יצחק פינדרוס: כל הדברים האלה.

מאיר כהן: תנוח דעתך, גם בממלכתי עדיין לא הגיע.

יצחק פינדרוס: אז בשביל מה צריך דיון?

יצחק פינדרוס: תקנו את הכול.

מאיר כהן: לא, אלה סגורים ואלה פתוחים.

מאיר כהן: יש סיבה.

יצחק פינדרוס: קראו לנו לכנסת בלילה להצביע.

יצחק פינדרוס: בארבע קראו לנו.

רם שפע: בנושא הזה אנחנו מסכימים מאוד ודיברנו עליו כבר מאז.

רם שפע: דיברנו על הצורך לעשות התאמת תשתיות והסיפור הספציפי של הפלאפונים והצורך של המשרד לרכוש.

רם שפע: אני רוצה להזכיר לכם שכבר אז דובר מתי המכרז יוצא ואז הוא התחיל בכל מיני עיכובים מכל מיני סיבות שונות ומשונות.

יצחק פינדרוס: השר בא אלי ואמר שזה דחוף להעביר את זה.

תהלה פרידמן: גם לי יש שאלה.

רם שפע: משרד החינוך, אנחנו אוגרים את השאלות לפני שאני פונה אליכם.

תהלה פרידמן: לי יש שאלה לייעוץ המשפטי.

תהלה פרידמן: אני מבינה שהיום ועדת הכספים אישרה העברה של 73 מיליון שקלים למוסדות חינוך חרדיים.

יצחק פינדרוס: לישיבות, לא למוסדות חינוך.

יצחק פינדרוס: זה על תיכוני.

תהלה פרידמן: אבל הדיון היום כאן היום מוקדש רק לישיבות קטנות?

רם שפע: אמרתי בהתחלה שלא קבענו את הדיון בעקבות אירועי היומיים האחרונים אלא בשבוע שעבר.

יצחק פינדרוס: מה קרה ביומיים האחרונים?

יצחק פינדרוס: ספר לי.

תהלה פרידמן: הפתיחה הבלתי חוקית של מוסדות - - -

יצחק פינדרוס: שום מוסד לא נפתח בלתי חוקי.

יצחק פינדרוס: תפסיקו עם השקר הזה, אתם נגררים אחרי התקשורת.

יצחק פינדרוס: אני אומר לכם, הילד שלי לומד כל יום וימשיך ללמוד כל יום.

יצחק פינדרוס: אם לא בבית הספר אז אצל השכנים, בבית ונכנס 10 ילדים.

יצחק פינדרוס: אין לזה שום קשר.

יצחק פינדרוס: המוסדות הרשמיים במגזר החרדי לא נפתחו עד הרגע ולא נפתחו כמו במגזר הכללי.

יצחק פינדרוס: הסוג שקר הזה, לתפוס - - -

תהלה פרידמן: מה זאת אומרת?

רם שפע: לא פתחו במגזר הכללי.

יצחק פינדרוס: גם במגזר החרדי לא, עם כל הכבוד לכם.

תהלה פרידמן: המשטרה חילקה אתמול דוחות.

יצחק פינדרוס: תפסיקי עם ההצגות של המשטרה.

יצחק פינדרוס: נו, די, פעם זה על הפגנות פעם זה על חרדים.

רם שפע: אתה אומר ששום מוסד חרדי בשום גיל לא נפתח אתמול?

יצחק פינדרוס: לא ידעתי שעל זה הדיון.

תהלה פרידמן: הייתי באמצע שאלה.

יצחק פינדרוס: אתן לה לסיים ואומר.

יצחק פינדרוס: אם על זה הדיון אז תנו לה לסיים ואני אומר את שלי.

תהלה פרידמן: אני לא יודעת אם יושב פה עמוס ציידה או מי מטעמו מהאגף.

תהלה פרידמן: אני ראיתי ששר החינוך חתם על תבחינים לפני כמה שבועות.

תהלה פרידמן: התבחינים אומרים שאחד הקריטריונים לחלוקת הכסף לישיבות זה שמירה על צו בריאות האם, זאת אומרת, תקנות הקורונה.

תהלה פרידמן: אני רוצה לדעת האם באמת מקומות שנפתחים - - -

יצחק פינדרוס: ישיבות עדיין לא נפתחו.

יצחק פינדרוס: גם בתקשורת עוד לא נפתחו ישיבות.

תהלה פרידמן: אני פשוט רוצה להבין מה היחס בין התבחינים האלה לבין המציאות.

יצחק פינדרוס: רם, בגלל שזאת ועדת חינוך אני רוצה לעשות קצת סדר.

רם שפע: אני רק רוצה לחדד משהו שנדמה לי שלא הבנת.

רם שפע: אמרתי שהדיון נקבע בשבוע שעבר.

רם שפע: ברור שביומיים האחרונים היו אירועים משמעותיים.

רם שפע: אם אתה אומר שלא היו, אז תעשה לנו סדר.

יצחק פינדרוס: אני אעשה לכם סדר.

יצחק פינדרוס: בתפיסה הדתית חרדית יש עמדה מאוד ברורה הרבה שנים, עוד מלפני קום המדינה והיא שאין מבטלים תינוקות של בית רבן אפילו לבניית בית המקדש.

יצחק פינדרוס: זאת אומרת, שיש דבר אחד שאותו לא מבטלים בשום מצב ובשום מצב זה לימוד של תינוקות של בית רבן.

יצחק פינדרוס: אם אין מורה שילמד אז האבא צריך ללמד.

יצחק פינדרוס: בתקופה של פסח כשהיה עוצר כללי, ישבתי עם הבן שלי כל יום סדר גודל של בין 3 ל-4 שעות, כי זה המחויבות הדתית שלי.

יצחק פינדרוס: כמו שאני צריך להתפלל בבוקר, לברך, לברך ברכת המזון, זאת המצווה הבסיסית הראשונה.

יצחק פינדרוס: אמר מר"ן שר התורה הרב קנייבסקי כבר בתחילת הגל, תמצאו פתרונות איך הילדים ימשיכו ללמוד תורה.

יצחק פינדרוס: לא אמרתי לפתוח בתי ספר, לא לנהל משא ומתן עם משרד החינוך על תקציב אלא תמצאו פתרון.

יצחק פינדרוס: ישבו מול גורמי הבריאות במשך שבוע שלם.

יצחק פינדרוס: היו אמורים כבר ביום ראשון שעבר להתחיל ללמד את הילדים.

יצחק פינדרוס: בדיוק כמו שאמרתי עכשיו, לא פתיחת בתי ספר ולא שום דבר, איך מלמדים את הילדים.

יצחק פינדרוס: ניהלו דיאלוג מול משרד הבריאות ופיקוד העורף.

יצחק פינדרוס: ביקשו שבוע כדי להגיע להסכמות.

יצחק פינדרוס: במשך שבוע ימים עשו את הדברים בדיוק כמו שאני אומר לך.

יצחק פינדרוס: הבן שלי לומד עם קבוצת שכנים כל יום, כולל בחול המועד, כולל בהושענה רבה.

יצחק פינדרוס: הוא יושב ולומד ואני גאה בזה.

יצחק פינדרוס: אם לא, לא הייתי יכול להיות פה, הייתי צריך לשבת וללמוד איתו כי זאת מצווה דתית כמו שאני לא בא לפה בשבת.

יצחק פינדרוס: הגיעו בסופו של דבר להבנה שמסיבות פוליטיות – אני יכול להגיד לכם דוגמאות על ההסדרים – ילמדו בקבוצות של 10 במקום כיתות מלאות, ילמדו בקבוצות של 13.

יצחק פינדרוס: ההוראה של הרב היתה רק דבר אחד, המצווה של ולימדתם את ילדכם תורה נמשכת.

יצחק פינדרוס: תמצאו פתרונות מקצועיים.

יצחק פינדרוס: הוא לא ניסה להגיד להם מה הפתרון המקצועי.

יצחק פינדרוס: תתייעצו עם גורמי רפואה, תתייעצו עם מי שצריך.

יצחק פינדרוס: יש מקומות מסוימים שבגלל הדבר הזה וחוסר ההסכמה הזה לא דיברו ביניהם.

יצחק פינדרוס: היה תהליך שמרחו אותם, כן, יהיה, נסתדר.

יצחק פינדרוס: עשו טעות, פתחו כמה בתי ספר לא ישיבות.

יצחק פינדרוס: צריך למצוא פתרונות ללמידה בקבוצות קטנות.

יצחק פינדרוס: העמדה הזאת של הרב של לימדתם את ילדכם לא מתבטל בקורונה ובשום מצב אחר.

יצחק פינדרוס: זאת עמדה הלכתית ותיקה הרבה לפני שכנסת ישראל נולדה והרבה לפני שממשלת ישראל היתה.

יצחק פינדרוס: היום ראש הממשלה הודיע שכעונש קולקטיבי למגזר הוא לא מסיר את הסגר גם מערים שהן לא אדומות, זאת שערורייה ברמה מטורפת.

יצחק פינדרוס: סליחה, יושבות חבריי בוועדת כספים ואומרים שלא יתקצבו ישיבות בגלל שיש עמדה של הרב.

יצחק פינדרוס: זאת שערורייה שאין כדוגמתה.

יצחק פינדרוס: להגיע לפה לדיון, כשמדברים על תקציב הישיבות והישיבות עוד לא נפתחו והיו אמורות להיפתח אתמול.

יצחק פינדרוס: שם, אגב, כן עובדים על מתווה סוף סוף.

יצחק פינדרוס: אנחנו מקיימים ישיבה ביומיים הבאים ויהיה מתווה מסודר, עם בדיקות, עם קפסולות.

יצחק פינדרוס: לבוא ולעצור את תקציב הישיבות שקוצץ גם כך ב-20% מכל מיני סיבות, אני חושב שזאת שערורייה מהדרגה הראשונה ובטח מה שראש הממשלה אמר ברמב"ם.

תהלה פרידמן: אני לא שמעתי את ראש הממשלה אבל כן אמרו לי שהילדים שלהם הלכו לתלמודי תורה אז אני מבינה שהמוסדות פתוחים.

תהלה פרידמן: הפננו שאלות למשרד החינוך.

רם שפע: בהלצה אני שמח שנשמת רגע לפני שענית ושעשית קצת סדר.

רם שפע: לי חידשת כמה דברים.

רם שפע: בסוף, בוא נשים את הדברים על השולחן.

רם שפע: החברה החרדית נמצאת בהתנגשות מסובכת, אם הרב קנייבסקי וכל אחד עם הרב שלו, עם החוק במדינה.

רם שפע: כל הזמן אנחנו נמצאים במורכבות שצריך לשים אותה על השולחן ואתה גם מציג אותה.

יצחק פינדרוס: אנחנו משלמים מחיר על זה.

יצחק פינדרוס: אנחנו מקבלים 20% תקצוב בגלל שאנחנו לא רוצים להיות כפופים.

רם שפע: יש התנגשות.

רם שפע: אתה אומר שבסופו של דבר הרב אמר שאי-אפשר ללמד.

רם שפע: המציאות היא שאתה גאה על-כך שהילד שלך לומד בקבוצות קטנות.

רם שפע: אותם ילדים שאינם בחברה חרדית אין להם את האפשרות הזאת.

יצחק פינדרוס: למה?

יצחק פינדרוס: אתה יכול לעשות את זה חוקית גם עכשיו.

יצחק פינדרוס: אתה יכול לעשות את זה.

יצחק פינדרוס: זכותך כאבא לעשות את זה.

רם שפע: בבית שלי לבד אבל לא עם חברים שלי או עם חברים של הילד.

יצחק פינדרוס: עד 20 איש מותר בשטח פתוח.

רם שפע: לא נכון.

רם שפע: בסגר היה אסור.

יצחק פינדרוס: בתוך 1,000 מטר מותר לך.

תהלה פרידמן: בסדר היה אסור.

יצחק פינדרוס: אני מזכיר לך, עד 10 איש בשטח סגור ועד 20 בשטח פתוח.

תהלה פרידמן: בסגר היה אסור להיכנס אחד לבית של השני.

יצחק פינדרוס: בתקופת הסגר לא ראיתי את הבן שלי.

יצחק פינדרוס: משבוע שעבר בשטח פתוח.

רם שפע: רק רציתי לוודא שבסגר היה אסור.

יצחק פינדרוס: אבל מסתבר החוק הוא סתם בשביל להציק לאנשים.

יצחק פינדרוס: אומר נתניהו בקולו שהוא עושה את זה כענישה קולקטיבית.

יצחק פינדרוס: הוא אמר את זה ברמב"ם.

רם שפע: אני לא שמעתי מה נתניהו אמר.

יצחק פינדרוס: טוב שלא שמעת.

רם שפע: אני גם מצטער על ההבנה שנתניהו הרבה מאוד פעמים לא עושה את הדברים הנכונים ואני עדין ביחס להתבטאויות שלי בנושא.

רם שפע: נעבור למשרד החינוך.

רם שפע: רות אלמליח ממשרד החינוך.

תהלה פרידמן: רגע, אני בכל זאת רוצה לשאול את חבר הכנסת פינדרוס.

תהלה פרידמן: לא הבנתי.

תהלה פרידמן: הוסכם גם על ידך שמוסדות לא יכולים להיפתח כרגע, נכון?

יצחק פינדרוס: הוסכם גם עלי שאנחנו צריכים לקיים את המצוות ולראות איך מתמודדים עם סוג ההנחיות.

יצחק פינדרוס: כל אחד שיתייעץ עם עורך-דין טוב ויעשה את זה טוב.

תהלה פרידמן: מה זאת אומרת?

תהלה פרידמן: אלה מוסדות שמדינת ישראל מתקצבת אותם.

תהלה פרידמן: אני מנסה להבין את העמדה.

רם שפע: רות אלמליח ממשרד החינוך, ממלאת מקום מנהלת מנהל חינוך חרדי.

רם שפע: יש פה שאלות שהציג חבר הכנסת פינדרוס, גם חברת הכנסת פרידמן וגם מאיר כהן שדיבר בהתחלה.

רות אלמליח: עושים קצת בלגאן עם כל הדברים.

רם שפע: מה לעשות, יש הרבה הסתעפויות בחינוך החרדי ולא כולם פוגעים בהכול.

רם שפע: אין כוונות רעות בהקשר הזה.

רות אלמליח: דיברו קודם על ישיבות וזה מתמזג עם מודל פנימיות ואני מניחה חנה שרודר שנמצאת כאן יכולה לדבר על זה כי זה בכלל לא בטיפול שלנו.

רות אלמליח: לגבי פתיחה וסגירה של בתי ספר, ברור שמבחינתנו ההנחיה היא חד משמעית שהמוסדות סגורים, להוציא גני ילדים, חינוך מיוחד ונוער בסיכון.

רות אלמליח: שם אנחנו נותנים את המענה כמו לכל ילד וילד במדינה.

רות אלמליח: לא ידוע לי על עשרות ומאות בתי ספר פתוחים.

רות אלמליח: אני יודעת שפה ושם יש הפרות וזה מטופל על-ידי המשטרה ואני גם מקבלת דיווח.

רות אלמליח: זה מה שאני יודעת.

רות אלמליח: אם יש כאלה שמלמדים בבתים, כמו שאמר חבר הכנסת פינדרוס, אז אני ממש לא מעודכנת וזה גם לא בתחום אחריותי.

רות אלמליח: אני משוכנעת שיש את האכיפה דרך המשטרה.

תהלה פרידמן: היום אמרו ראשי רשויות שאצלם בעיר הדברים פתוחים.

רות אלמליח: לגבי הדברים הספציפיים האלה, נמצא כאן אריה מור.

רות אלמליח: הוא מרכז את כל הנושא של קורונה, בטיחות וביטחון.

רות אלמליח: מנקודת הראות שלי, זה מה שאני רואה.

רם שפע: בכל זאת, אנחנו מבינים שכן יש מוסדות שנפתחו.

רם שפע: יש בדיקה?

רם שפע: אין בדיקה?

רם שפע: מהי הבדיקה?

א רות אלמליח: אני אומרת שוב שאני לא רואה הרבה מאוד מוסדות שמפרים את החוק ופותחים בתי ספר.

א רות אלמליח: רוב המוסדות סגורים.

רם שפע: מה הכוונה הרבה מאוד?

רות אלמליח: יש פעילות משטרה של אכיפה.

רות אלמליח: בעניין הזה ספציפית אני ממליצה לשמוע את אריה מור שהוא מטפל בנושא הזה.

רם שפע: נשמח לפנות לאריה.

רם שפע: אגב, יוסי טייב, התחברתי להרבה מדבריך אבל בדבר אחד לא הסכמתי איתך, שהרבה מאוד עסקים שפתחו במהלך החודש הזה בלי קשר להיותם חרדים, נשלחו אליהם אנשים, יש קנסות.

רם שפע: עצרו אנשים שיש להם עסקים.

יוסף טייב: אותם מוסדות שנפתחו גם נשלחו אליהם שוטרים.

רם שפע: רק אמרתי שבהקשר הזה היתה אכיפה.

יוסף טייב: אם יש כאלה מוסדות אז הם נקנסו.

יוסף טייב: אני דיברתי על העליהום שהתקשורת עושה סביב אותם עסקים.

רם שפע: אמרתי שעל הרוב הסכמתי וחידדתי משהו אחד שלגביו לא הסכמתי.

רם שפע: אריה מור, שלום וצהרים טובים.

רם שפע: נשמח לשמוע התייחסות שלך למה שנאמר עד כה.

אריה מור: ראשית, מערכת החינוך כוללת את כולם, חרדים, לא חרדים, כל מגזר ועדה.

אריה מור: אנחנו לא עושים אבחנה.

אריה מור: המדיניות לגבי פתיחת מוסדות נקבעת בהחלטות הממשלה והחלטות הקבינט ומשרד הבריאות, על-מנת למנוע את התחלואה ולהתמודד עם הקורונה במדינת ישראל.

אריה מור: ברגע שנקבעו הנחיות שגילאים 0 עד 6 בלבד חוזרים והיתר עדיין בדיונים.

אריה מור: זה מה שאמור להיפתח.

אריה מור: לכן, מבחינתנו מערכת החינוך אמורה לפעול על פי המתווים שאנחנו התוונו בהתאם להחלטות הקבינט ולתקנות שאושרו, דהיינו, נוער בסיכון, חינוך מיוחד, גני ילדים, גילאי 3 עד 6 מבחינת מערכת החינוך.

אריה מור: אלה המוסדות שאמורים להיפתח באופן רשמי.

אריה מור: בהתאם לכך יצאו הנחיות ומתווים למנהלי בתי הספר.

אריה מור: כל מה שקשור בהפרת חוק, למשרד החינוך אין סמכויות פיקוח על מי שפתח.

אריה מור: אין לנו סמכויות למעט סמכויות פדגוגיות ותקציבים שזה אגף הבקרה שמבצע בקרה על אותם עובדים ואותן תכניות לימוד.

אריה מור: כל השאר צריך להיות מטופל על-ידי משטרת ישראל בהתאם לסמכויות שניתנו.

רם שפע: איזה סמכויות יש בכל זאת למשרד החינוך, כי זה לא מדויק מה שאתה אומר.

אריה מור: אני מציע שלירן יאמר מבחינה משפטית.

אריה מור: אנחנו עושים אכיפה אך ורק תקציביות ופדגוגיות.

אריה מור: לדעתנו, אם יש מוסדות שנפתחו שלא כדין צריך להעביר אותם למשרד החינוך.

אריה מור: כל תלונה כזאת נדאג שתועבר.

אריה מור: דבר נוסף.

אריה מור: לגבי מה ששמעתי פה על הנחיות, האם מותר 10 איש או 20 איש, אני חושב שצריך לעשות סדר בעניין הזה.

אריה מור: גם היסודי וגם העל יסודי שאינם באים ללימודים, הם לא יכולים להיפגש עם עובדי ההוראה בפארקים, למשל, בקבוצות של 20 או בקבוצות של 10 בבתים.

אריה מור: במשרד ומשרד הבריאות יאפשר כזאת פעילות, יכול להיות שזה יקרה ואנחנו נצטרך להוציא על זה הנחיות מאוד ברורות איך עושים את זה ומה מותר.

אריה מור: יש פה סוגיות בטיחות וסוגיות שונות של מה מותר ומה אסור.

אריה מור: מי שעושה באופן פרטי הולך לבתים, לנו אין נגיעה לנושא.

רם שפע: אני רוצה לשמוע את לירן שפיגל.

לירן שפיגל: בהמשך לדברים של אריה.

לירן שפיגל: בתקנות סמכויות מיוחדות שעוסקות בחינוך יש הוראות ספציפיות לעניין אכיפה על מוסדות חינוך שנפתחים בניגוד לתקנות.

לירן שפיגל: יש אפשרות להטיל קנסות, יש סעיפים שעוסקים בעבירות מנהליות.

לירן שפיגל: חלק מהעבודה הסדירה של משרד החינוך, כמו למשל, חוק פיקוח על בתי ספר, עוסק בהפעלה סדירה של בתי ספר.

לירן שפיגל: אנחנו נותנים את הרישיון לפי החוק, אנחנו יכולים לתקן רישיון לפי החוק.

לירן שפיגל: יש היום פרוצדורות שמתאימות למצב דברים רגיל.

לירן שפיגל: לכן יש חקיקה שהיא חקיקה ייעודית לתקופה שאנחנו נמצאים בה.

תהלה פרידמן: לא הבנתי.

תהלה פרידמן: היום יש סמכות לשלול את הרישיון שלו?

לירן שפיגל: החקיקה שעוסקת בקורונה באה להתמודד עם התופעות של פתיחה של מוסדות בניגוד לתקנות הקורונה.

לירן שפיגל: להשתמש בכלים של חוק פיקוח על בתי ספר, זאת שאלה אם זה כלי שהוא כלי אפקטיבי, שהוא כלי שנכון להפעיל אותו.

לירן שפיגל: זאת פרוצדורה הרבה יותר ממושכת ומורכבת.

לירן שפיגל: זאת לא איזו חקיקה ייעודית לנושא.

לירן שפיגל: השאלה למה צריך לפנות לדיני החינוך כאשר יש חקיקה ייעודית שבדיוק באה לטפל בתופעה הזאת של פתיחת מוסדות בניגוד לתקנות?

רם שפע: הבנתי מה אתה אומר לגבי היכולת של משרד החינוך לטפל.

רם שפע: מה החוק מגדיר?

רם שפע: מי אמור לטפל?

לירן שפיגל: התקנות מגדירות מי יכול להטיל קנס.

רם שפע: אני שואל מי?

רם שפע: מי מוגדר בתקנות?

לירן שפיגל: שנייה, אני אפתח את התקנות.

יוסף טייב: תהלה, מה ההבדל בין זה לבין רישיון עסק?

יוסף טייב: כמו שאת מבקשת לשלול רישיון ממוסד שנפתח, הייתי מצפה ממך לשמוע שבואו נשלול רישיון עסקים של עסק שנפתח.

יוסף טייב: בואו נלך על אותה אמת מידה.

יוסף טייב: אותו שיח שהתקשורת מביאה, אתם מביאים אותו גם פה.

יצחק פינדרוס: תגיד לי, גם הפגנה זה אותו דבר?

יצחק פינדרוס: תפסיקו עם הצביעות הזאת.

יצחק פינדרוס: להפגנה כולם הולכים ואף אחד לא מעניין אותו.

יצחק פינדרוס: היתה הפגנה של 2,500 איש.

יצחק פינדרוס: אני רוצה לדעת כמה קנסו את המארגנים והאם הם ישבו בכלא?

יצחק פינדרוס: למה את שוללת מוסדות?

יצחק פינדרוס: אני רוצה לשלול את הזכות הדמוקרטית שלהם לחיות במדינה.

יצחק פינדרוס: באמת, הצביעה הזאת היא ברמה מטורפת.

תהלה פרידמן: כרגע אתה שולל את הזכות של בני 65 לחיות.

תהלה פרידמן: אחוזי התמותה הם כאלה.

יצחק פינדרוס: 2,500 איש התכנסו לפני סגירת הסגר והם לא תושבי רחביה כי שם זה אמריקאים ימנים קיצוניים פשיסטים.

רם שפע: לא, איך אתה מדבר?

יצחק פינדרוס: אני יודע מי גר ברחביה, החברים שלי הפשיסטים הימניים.

יצחק פינדרוס: אני רק שואל שאלה.

רם שפע: גם את זה לא צריך להגיד.

יצחק פינדרוס: זה לא ה-2,500 האלה.

יצחק פינדרוס: ה-2,500 האלה מה קיבלו?

יצחק פינדרוס: שלילת אזרחות?

יצחק פינדרוס: מאסר עולם?

רם שפע: בעיניי השיח הזה לא במקום ולא רלוונטי.

יצחק פינדרוס: דין אחד לכולם.

יצחק פינדרוס: אני רוצה להסביר מה ההבדל בין עסק למוסד.

יצחק פינדרוס: אתם לא יכולים להשוות.

יצחק פינדרוס: מוסד חינוכי הוא מקום ציבורי שמקבל כסף מהמדינה, לעומת עסק שהוא עסק פרטי.

יצחק פינדרוס: זה לא אותו דבר.

יצחק פינדרוס: הניסיון להשוות בין מוסד חינוכי שתחת כנפיו יש תלמידים, זה לא כמו עסק באשדוד, ברמלה או בקרית שמונה שנפתח בניגוד לחוק.

יעקב טסלר: אדוני היושב ראש, הקנס מבריח את הנגיף?

רם שפע: הקנס מייצר הרתעה.

יעקב טסלר: הקנס מבריח את הנגיף, כן או לא?

רם שפע: אם יש עוד כלים אני אשמח.

רם שפע: הקנס מייצר הרתעה.

רם שפע: ידידי, אתה יודע את זה.

רם שפע: אני רוצה להגיד עוד הבדל.

רם שפע: אני קורא לכל מי שמפר הנחיות.

רם שפע: גם לאנשים בהפגנות שאני שומר על הזכות הקריטית שלהם להפגין, אני קורא להם כל הזמן, כל יום, לא להפר הנחיות, לשמור על מרחק.

רם שפע: חלקם לא עושים את זה אבל אני קורא להם לא להתקהל שאסור.

רם שפע: למרות שהצבעתי בניגוד לאותו החוק, אני חושב שמי שמתקהל ולא שומר על 2 מטר לא עושה את הדבר הנכון.

רם שפע: אני מצפה מכם גם לעשות את זה.

יצחק פינדרוס: מאיפה הגיעו 2,500 איש לבלפור?

יצחק פינדרוס: מאיפה הגיעו 2,500 איש לבלפור.

רם שפע: אני לא יודע על מתי אתה מדבר אבל אני מזכיר לך שעכשיו שוב מותר.

יעקב טסלר: כדבריך, הקנס הוא רק הרתעה ואנחנו רואים - - -

רם שפע: לא רק.

רם שפע: קנס הוא כלי משמעותי בהרתעה.

יעקב טסלר: בכל זאת מקבלים קנסות ושוב נפגשים ומפגינים וזה לא עובד.

יעקב טסלר: אז למה לא מתקדמים הלאה?

יעקב טסלר: חושבים על משהו יותר רציני לעשות.

רם שפע: כמו מה?

יעקב טסלר: אני כרגע לא אומר מה.

יעקב טסלר: למה אני חותר?

רם שפע: לייצר שיח לטעמי זה תמיד הפתרון הכי טוב וגם כיום זה הפתרון.

רם שפע: אבל במקביל, לשיח משותף בין הצדדים, שאין דרך יותר טובה לפתור את זה, אתה חייב להטיל סנקציות וקנסות על מי שלא עומד.

רם שפע: אחרת אין טעם להידברות עם יש הפרות.

רם שפע: זאת המהות שלנו יחד.

יעקב טסלר: יש תקנון מאוד מסודר מה בסמכות ומה יכולים ומה לא יכולים.

יעקב טסלר: רוצים לעשות דברים חדשים?

יעקב טסלר: אז דין אחד לכולם.

תהלה פרידמן: זה ברור.

רם שפע: פינדרוס כל פעם מלהיט את הרחוקות ועכשיו הוא גם יצא.

רם שפע: לירן, אתה רוצה להשלים?

לירן שפיגל: ביקשתם שאפנה לתקנות הרלוונטיות.

לירן שפיגל: דבר ראשון, אני רוצה להזכיר שתקנה 30 היא תקנת עונשין שגוררת בחובה קנס עונשין.

לירן שפיגל: מעבר לזה, הפרה של ההוראות העונשיות יכולה להיות עבירה מנהלית.

לירן שפיגל: לגבי הגורמים המוסמכים להטיל קנס מנהלי, תקנה 32 מונה את הגורמים שיכולים להטיל קנס.

לירן שפיגל: הגורם הראשון זה שוטר.

לירן שפיגל: הגורם השני זה מפקח שהוא עובד מדינה שנותנות לו סמכויות פיקוח לפי כל דין.

לירן שפיגל: כשמדברים על סמכויות פיקוח לפי כל דין, מדברים על סמכויות חקירה, סמכויות כניסה.

לירן שפיגל: זאת חקיקה שהיא חקיקה אחרת.

לירן שפיגל: אין לנו סמכויות כאלה בדיני החינוך.

לירן שפיגל: יש עובדי רשויות שונים שיכולים גם הם להטיל קנסות.

לירן שפיגל: המגבלה היחידה שיש על עובדי רשויות בהטלת קנסות זה שהם לא יכולים להפעיל סמכויות כלפי מוסד שהוא בבעלות הרשות המקומית.

לירן שפיגל: יש שני גורמים שיכולים להטיל קנסות ויש את המנגנון הרלוונטי בתקנות.

רם שפע: תודה רבה.

רם שפע: ד"ר לטם פרי חזן, ראש המרכז לחינוך יהודי ודמוקרטי באוניברסיטת חיפה, בבקשה.

לטם פרי-חזן: שלום לכולם.

לטם פרי-חזן: למעלה מ-15 שנים אני חוקרת את החינוך החרדי בהיבטים של משפט, מדיניות וגם מחקרים אמפיריים על מה שקורה בבתי הספר.

לטם פרי-חזן: בגל הראשון ד"ר נטע ברק קורן מהאוניברסיטה העברית ואני עשינו מחקר על הציות של בתי הספר החרדים לצווי הסגירה.

לטם פרי-חזן: אני אציג בכמה מילים את המחקר ואחר-כך אני אעביר לנטע להציג את ההמלצות שלנו ומה אנחנו חושבות שאפשר ללמוד ממה שקורה היום.

לטם פרי-חזן: המחקר שלנו מציג נתונים.

לטם פרי-חזן: אני מבינה שיש פה מחלוקת על הנתונים, אז אני חושבת שבאמת חשוב להציג נתונים אמפיריים שאנחנו אספנו בעצמנו, על-ידי צוות די גדול של עוזרי מחקר שהם חרדים בעצמם, שעובדים איתנו במחקר רחב יותר בנושא של יישום לימודי ליבה בבתי הספר החרדים וציות לנהלים של משרד החינוך בעניין הזה.

לטם פרי-חזן: במסגרת אותו מחקר היתה לנו הזדמנות יוצאת דופן להשתמש בתשתיות שהיו לנו, בקשרים הרבים עם המנהלים וכמובן בצוות של עובדי המחקר וירדנו לשטח לבדוק מה קורה עם בתי הספר.

לטם פרי-חזן: התחלנו עם ראיונות מייד אחרי שיצאו צווי הסגירה בסביבות 12-13 במרץ.

לטם פרי-חזן: ראיינו מנהלים ראיונות עומק עמוקים על השיקולים שלהם, למה צייתו, למה לא צייתו.

לטם פרי-חזן: עשינו סקר טלפוני רחב בערך ב-600 בתי ספר בריכוזים החרדים הגדולים בירושלים, בני-ברק, מודיעין עילית ומקומות אחרים.

לטם פרי-חזן: גם אספנו המון מידע מהתקשורת החרדית.

לטם פרי-חזן: עברנו בצורה סיסטמתית על עיתונים כדי לחפש נתונים גם על ציות וגם על השיקולים.

לטם פרי-חזן: יש לנו המון ממצאים.

לטם פרי-חזן: מה שחשוב לעניינו הוא שבתי הספר פחות או יותר התחלקו חצי חצי בין אלה ששמרו על ההנחיות וסגרו לבין אלה שהחליטו לפתוח את בתי הספר.

לטם פרי-חזן: מתוך אלה שפתחו בניגוד להנחיות, חלק מהם באיזה תהליך הדרגתי החליטו לסגור.

לטם פרי-חזן: הרבה מהם על דעת עצמם החליטו שזה מסוכן מידי מבחינה רבנית.

לטם פרי-חזן: גם כשעדיין הרבנים הורו להמשיך ולפתוח הם בכל זאת החליטו לסגור.

לטם פרי-חזן: הקבוצה השנייה של המנהלים שהחליטו לסגור מהתחלה היא קבוצה מעניינת במיוחד.

לטם פרי-חזן: חלק ממנה באמת ציית לרבנים שאמרו לסגור את בתי הספר אבל חלק אחר מאותם מנהלים פשוט החליטו על דעת עצמם לסגור את בית הספר.

לטם פרי-חזן: הם הביעו ביקורת קשה על הרבנים.

לטם פרי-חזן: אנחנו חושבות שזאת קבוצה מאוד מעניינת שהמדינה כמעט ולא מדברת איתה.

לטם פרי-חזן: כלומר, נהוג בדרך-כלל לדבר עם גורמים קיצונים יחסית, שמרניים יחסית, לנהל את המשא ומתן מעל הראש של רוב הקבוצות החרדיות וזה חבל מאוד.

לטם פרי-חזן: מצאנו קבוצה שאפשר היה להעביר לה מידע, לעשות עבודה הרבה יותר טובה של הסברה ובעיקר ליצור שיתוף פעולה, אמון ומערכות יחסים אחרות.

לטם פרי-חזן: נתון חשוב שמצאנו במחקר, שאני חושבת שממסגר את הממצאים בצורה שהיא מדאיגה מאוד בהקשר הגל הנוכחי, זה שיתוף פעולה של המשטרה עם אי הציות.

לטם פרי-חזן: מצאנו ששוטרים הגיעו לבתי הספר וראו שהם פתחו.

לטם פרי-חזן: הם ראו שיש קבוצות של 10 תלמידים, שינו את ההפסקות, שמו עוד סבון ידיים, הכול בסדר, הם יכולים להישאר פתוחים.

לטם פרי-חזן: אני מזכירה שזה היה בניגוד מפורט של צווי הסגירה.

לטם פרי-חזן: לא היה פה שום עניין של אי ודאות אם צריך או לא צריך לסגור.

לטם פרי-חזן: אבל אותם מנהלים היו בתחושה של אי ודאות מאחר והמשטרה נתנה להם תחושה שזה בסדר אם ימשיכו לפתוח את בתי הספר.

לטם פרי-חזן: מבחינתנו זה משהו מדאיג.

לטם פרי-חזן: זה תקדים גם עבור מנהלים צייתנים שרואים שבעצם המשטרה נותנת לבתי הספר שלא מצייתים להנחיות את האפשרות לפתוח את בתי הספר.

לטם פרי-חזן: פה יש איזה עניין של לחץ חברתי.

לטם פרי-חזן: דיברו על זה הרבה בתקשורת בימים האחרונים, שמנהלים שרואים שבעיר נפתחים עוד ועוד בתי ספר אז הם חושבים שגם הם צריכים לפתוח כי יש פה עניין של תחרות בין בתי הספר והרבה לחץ.

לטם פרי-חזן: מכאן אעביר את הדברים לנטע שתציג בפניכם כמה המלצות שאנחנו חושבות שהן רלוונטיות גם למה שקורה היום.

נטע ברק-קורן: אני אציג את החלק השני של המחקר שלנו שנוגע להמלצות.

נטע ברק-קורן: כמו שלטם ציינה, מצאנו שיעור בערך של 50% של ציות וסרבנות.

נטע ברק-קורן: כמו שלטם הדגישה לקראת הסוף, היה תהליך של למידה חברתית כך שהמנהלים שצייתו לתקנות בעצם הרגישו בסוף הסיפור שהם נשארו לבד במערכה וגם כשהם רוצים לסגור, להישמע להנחיות ולשמור על הבריאות, אז הם עומדים בלחצים מאוד גדולים.

נטע ברק-קורן: המדינה לא נותנת להם גיבוי ומשתפת פעולה עם גורמים שפותחים.

נטע ברק-קורן: אנחנו מציעות כל מיני פתרונות ואני רוצה כאן להתמקד בשניים מרכזיים.

נטע ברק-קורן: הראשון בנושא של האכיפה והשני בנושא של היידוע או ההסברה למנהלים ולהורים.

נטע ברק-קורן: אני אתחיל בנושא של האכיפה.

נטע ברק-קורן: אני חושבת ששמענו כאן דברים די מדאיגים ממשרד החינוך.

נטע ברק-קורן: למרות שסמכויות האכיפה הן מגוונות, הן קיימות והן ממש לא מצריכות כניסה אלימה של שוטרים לתוך בתי ספר, דבר שכל אדם בר דעת לא היה רוצה שתקרה.

נטע ברק-קורן: יש עוד הרבה מאוד כלים שקיימים שהכנסת והממשלה נתנו.

נטע ברק-קורן: לפחות מתמונת המצב שהובאה כאן, שפשוט לא נעשה בהם שימוש ושהגורמים שאמורים להיות אחראים על הפיקוח או שלא מכירים את הנתונים או לא יודעים איך לעשות בהם שימוש.

נטע ברק-קורן: יש הרבה מאוד דרכים שבהן אפשר לפעול, מנושא רישוי, לנושא של שימוע וקנסות.

נטע ברק-קורן: חשוב להדגיש שממש אין צורך בשום אלימות ובשום כוח.

נטע ברק-קורן: חשוב שהגורמים שמעוניינים לציית ושהגורמים שההחלטה שלהם אם לציית או לא לציית, להציל חיים או לא להציל חיים, היא פונקציה של לחץ חברתי.

נטע ברק-קורן: ראינו הרבה מנהלים כאלה שאומרים שההורים מפעילים עליהם לחצים גדולים לפתוח ועמיתים לוחצים עליהם למרות שהמנהלים עצמם לא רוצים.

נטע ברק-קורן: הגורמים האלה יוכלו להיעזר בנוכחות של האכיפה בשביל לקבל החלטות שהן גם כך ברוב המקרים היו רוצים לקבל אבל כיום המצב הוא כזה שהם לא יכולים לקבל אותם כי מצד אחד אין אכיפה ומהצד השני יש לחץ חברתי.

נטע ברק-קורן: ההמלצה השנייה מרכזית, בעת הזאת במיוחד, היא הנושא של המידע שנותנים למנהלים ולהורים.

נטע ברק-קורן: הרבה פעמים קוראים לזה הסברה.

נטע ברק-קורן: הסברה יכולה להתפרש כמילה בעייתית ולכן אני מעדיפה להתמקד בשאלה של המידע.

נטע ברק-קורן: אחד מהדברים הכי מעניינים שלטם ואני ראינו במחקר זה עד כמה המנהלים החרדים רחוקים מלהיות לא מיודעים בהנחיות הבסיסיות ביותר של הקורונה, אבל יש להם שאלות מעבר לנושא של מעבר לשים מסכות ולשמור מרחק של 2 מטר.

נטע ברק-קורן: אני רוצה להגיד לכם שגם בגל הראשון, אותם מנהלים וילדים שהתכנסו באופן מנוגד להנחיות ללמוד, מאוד השתדלו גם לשמור מרחק וגם לשים מסכות.

נטע ברק-קורן: הבעיה היא שזה לא מספיק בגילאים האלה ויש סיבה אפידמיולוגית אחרת למה מוסדות צריכים להיות סגורים.

נטע ברק-קורן: אבל הסיבה הזאת לא מתווכת כמעט בכלל לא למנהלים ולא להורים.

נטע ברק-קורן: הם לא יודעים אותה ולא מכירים אותה.

נטע ברק-קורן: הרציונל שמאחורי התקנות והחוק לא מתווך להם היום.

נטע ברק-קורן: אגב, זה לא רק להם, זה גם לציבור כולו.

נטע ברק-קורן: מעבר לאמירות הבסיסיות של שמירת מרחק של 2 מ' ועטיית מסכות, לא ניתנים מודלים מפורטים יותר שמסבירים את הרציונל שמאחורי האיסורים ולא ניתנים מודלים חיוביים איך בכל זאת אפשר לעשות דברים בצורה שתהיה בטוחה.

נטע ברק-קורן: מה כן אפשר לעשות בשביל אנשים כמו הרב פינדרוס שרוצה ללמוד עם בנו.

רם שפע: אני מצטער אבל נטע ירדה מהזום.

רם שפע: אפרת אפללו ממשרד הבריאות נמצאת?

רם שפע: אני מבין שרצית להוסיף כמה דברים.

אפרת אפללו: האמת שד"ר דינה צימרמן נמצאת פה.

אפרת אפללו: אנחנו שותפות בדסק חינוך בכל הפעילות מול המוסדות החרדיים.

אפרת אפללו: אני אשמח אם דינה תתייחס.

דינה רחל צימרמן: רציתי לציין שאנחנו מנסים לעבוד מול הדסק החרדי לדסק החינוך להבנה של כל הצרכים תוך כדי שמירה על אחידות בתהליכים של פתיחה וגם הכללים שצריכים לפעול תחתם.

רם שפע: לא שמעתי את המשפט האחרון.

דינה רחל צימרמן: צריכה להיות אחידות מבחינת הכללים שפועלים תחתם, כשמנסים להתאים אותם לתנאים בשטח.

דינה רחל צימרמן: יש הרבה עבודה מול משרד החינוך, הדסק החרדי ודסק החינוך על-מנת להגיע למצב הזה שהמשך השנה יהיה כמה שיותר בטוח והמקור המרכזי לא יהיה איזה משהו שמאיץ את כל התחלואה.

נטע ברק-קורן: בקשר לצורך שהביע הרב פינדרוס.

נטע ברק-קורן: רציתי להגיד שאין מספיק יידוע למנהלים ולהורים לגבי הסכנות הקונקרטיות של פתיחת מוסדות גם בקבוצות של 10 איש עם מסכות.

נטע ברק-קורן: יש לזה כל מיני הסברים אפידמיולוגיים שכרגע פשוט לא מתווכים לציבור.

נטע ברק-קורן: מהצד השני אין מספיק ניסיון לחשוב איך אפשר כן להציע פתרונות לילדים ללמוד תורה לא רק עם אבא שלהם והיו יכולים להתאפשר במצב הנוכחי.

נטע ברק-קורן: במילים אחרות, אין מספיק מודלים חיוביים בתוך מערך היידוע מה כן אפשר לעשות בשביל ללמוד בטוח למרות הקורונה.

נטע ברק-קורן: שני הנושאים האלה לדעתי הם כלים מיידיים שיכולים להיות בידיים של משרד החינוך ומשרד הבריאות.

נטע ברק-קורן: יש מומחים שיכולים לייעץ להם.

נטע ברק-קורן: גם לטם וגם אני נשמח לסייע להם ועוד הרבה אנשים נוספים, רק שכרגע פשוט בכלל לא נעשה בהם שימוש.

נטע ברק-קורן: תודה רבה.

רם שפע: משרד החינוך רוצה להתייחס לנושא של מכרז של רכישת הטלפונים שמתעכב זמן רב יחד עם כל התשתיות.

רם שפע: אריה, אתה איתנו?

רם שפע: יש מישהו אחר ממשרד החינוך שיכול להתייחס למכרז של הטלפונים?

רם שפע: פני סוקניק מעמותת נבחרות נמצאת?

רם שפע: סליחה, נחזור לאריה מור להתייחסות למכרז הטלפונים ואז נאפשר לנציגות של עמותת נבחרות.

רם שפע: גם חבר הכנסת גולן ירצה לומר משהו, הוא מוזמן.

אריה מור: אין משהו מיוחד אבל לפי מיטב הבנתי יש עתירה לבג"צ והמכרז כרגע נעצר.

אריה מור: מטפלים בזה.

רם שפע: תיארתי לעצמי שזה לא אצלך.

רם שפע: מישהי מעמותת נבחרות?

רחלי מורגנשטרן: אני נציגה של "עמותת נבחרות".

רחלי מורגנשטרן: אני למעלה משעה בזום ואני שמחה שסוף סוף פונים לקול החרדי מעבר לנציגים שלנו שיושבים שם סביב השולחן.

רחלי מורגנשטרן: אני חושבת שהגיע הזמן שהמדינה תיקח עלינו אחריות.

רחלי מורגנשטרן: זה שיש לנו את חברי הכנסת שלנו ואת הרבנים שלנו זה דבר אחד אבל בכל מה שקשור לטיפול בקורונה, המדינה צריכה לקחת את האחריות על הדבר הזה.

רחלי מורגנשטרן: אני מדברת בשם אימהות שלא מוכנות לקבל את העניין הזה שאת הבנים שולחים כצאן לטבח ללמוד במוסדות ולהיכנס לסגר שלישי.

רחלי מורגנשטרן: אני מדברת בשם אימהות שלא מוכנות לזה שהבנים שלהם נשלחים ללמוד והבנות שלהן נשארות בבית.

רחלי מורגנשטרן: כן, אני מדברת גם בשם אימהות מהמגזר הכללי שכבר הזום יצא להם מכל החורים וכל מה שהן רוצות זה רק לראות את הילדים שלהן הולכים לבית הספר.

רחלי מורגנשטרן: אבל לא, הילדים שלהם עדיין בבית.

יצחק פינדרוס: התבלבלתי.

יצחק פינדרוס: כן ללכת ללמוד או לא ללכת ללמוד?

יצחק פינדרוס: הצלחת לבלבל אותי.

יצחק פינדרוס: מצד אחד אנחנו לא רוצים לשלוח את הילדים שלנו כצאן לטבח.

יצחק פינדרוס: מצד שני, אנחנו לא יכולים שהילדים יישארו בבית והם רוצים לצאת החוצה.

יצחק פינדרוס: בואי תעשי איתי סדר, מה את רוצה?

רחלי מורגנשטרן: אני לא הפרעתי כשחבר הכנסת פינדרוס דיבר.

יצחק פינדרוס: לא התכוונתי להפריע, חס ושלום.

יצחק פינדרוס: את יכולה להמשיך.

רם שפע: את יכולה להמשיך אבל לחברי הכנסת מותר לשאול שאלות.

רם שפע: אני אתן לך כמובן להשלים.

רחלי מורגנשטרן: חשוב לי להגיד שהמציאות שקורית כרגע מפנה כל-כך הרבה אש כלפי המגזר שלנו עד כדי שאני לא יכולה ללכת ברחוב מבלי שיסתכלו עלי ויעברו לצד השני של הכביש.

רחלי מורגנשטרן: המדינה צריכה לקחת פה אחריות ולא לצפות שהמוסדות שנפתחים ללא כל אישור וכולם יודעים מזה, גם המשטרה, גם גמזו - - -

יצחק פינדרוס: מה שקורה בהפגנות גם כואב לך או דווקא רק המוסדות?

יצחק פינדרוס: ההפגנות גם מכאיב לך או דווקא רק המוסדות?

יצחק פינדרוס: מה מפריע לך?

רם שפע: הצלחנו רבע שעה לא להיות בהפגנות.

רחלי מורגנשטרן: יש לי זוג הורים בסיכון וכואב לי.

רחלי מורגנשטרן: כל הפרת הנחיות כואבת לי.

רחלי מורגנשטרן: כואב לי שאני נמצאת עם הילדים שלי בבית כל-כך הרבה חודשים.

רחלי מורגנשטרן: כואב לי שכל יום שלושה נפטרים בבני-ברק.

רחלי מורגנשטרן: יש לי אח ראש ישיבה ויש לי אח ראש כולל וכואב לי, כואב לי, כואב לי.

יצחק פינדרוס: אני מזדהה עם הכאב שלך ולכן הקימו לך את הממלכתי חרדי.

יצחק פינדרוס: תלכי לשם ותיהני.

יצחק פינדרוס: לכן הקימו את הממלכתי חרדי, אני מסכים איתך.

יצחק פינדרוס: אנחנו בשביל הקיצוניים הקמנו את הפטורים.

יצחק פינדרוס: בשביל אלה שהם קצת יותר ליברלים יש ממלכתי חרדי או החינוך העצמאי.

רחלי מורגנשטרן: בוודאי.

יצחק פינדרוס: זכותך המלאה, אני חושב שזה גם נכון.

יצחק פינדרוס: אני לא מכריח אף אחד ללמוד אצל הקיצוניים האלה בפטורים.

רחלי מורגנשטרן: יש לי אחיינים שנמצאים גם במוסדות לימוד החרדים המיין סטרים, הגיסות והאחים שלי לא מעוניינים לשלוח כדי לא לסכן את המשפחה.

יצחק פינדרוס: שלא ישלחו.

רחלי מורגנשטרן: עדיין פתחו את החדרים.

יצחק פינדרוס: מישהו הכריח אותם לשלוח?

יצחק פינדרוס: אני רוצה את השם של המנהל, אני אדאג שישללו לו את הרישיון.

יצחק פינדרוס: מנהל שהכריח ילד לבוא לבית ספר בתקופה כזאת, אני אדאג לשלילת הרישיון שלו.

רחלי מורגנשטרן: אם אנחנו מדברים על העניין של הממלכתי חרדי אז הנציגים של יהדות התורה פה בעיריית פתח-תקווה עשו הכול כדי שזה לא יקרה על אף ולמרות שהיו מספיק הורים שרצו חינוך ממלכתי חרדי לילדים שלהם.

רחלי מורגנשטרן: צריך להגיד את זה בקול.

רחלי מורגנשטרן: הנציגות החרדית מעוניינת בזה שלא יהיה ממלכתי חרדי.

רם שפע: ברשותך, אני חושב שאנחנו סוטים מהנושא.

רחלי מורגנשטרן: - - זה לא משהו שצריך להסיר וזה בסדר לדבר על זה בקול וחשוב לדבר על זה בקול.

רחלי מורגנשטרן: אני רוצה לומר את השורה התחתונה כי אני באמת חושבת שכדאי שאסיים.

רחלי מורגנשטרן: המדינה צריכה לקחת פה אחריות ולא לחכות שדברים יקרו לבד.

רחלי מורגנשטרן: השנאה שמופנית כלפי הציבור שלנו היא לא נעימה לאף אחד מאיתנו.

רחלי מורגנשטרן: אנשים לא יודעים להבדיל בין פלג כזה לפלג אחר.

רחלי מורגנשטרן: מבחינתם, כשמדברים על הציבור החרדי כולם כמקשה אחת.

רחלי מורגנשטרן: גם לא רק קיצוניים כמוני, בשביל חבר הכנסת פינדרוס.

רחלי מורגנשטרן: זאת השורה התחתונה שלי ותודה רבה שהקשבתם.

רם שפע: הייתי מעלה אותה לפני שעה אם הייתי יודע שזה מעורר כל-כך הרבה עניין.

יצחק פינדרוס: אני רוצה לדעת על מנהל בית ספר שהכריח ילדים להגיע לבית הספר, ניקח לו את הרישיון.

יוסף טייב: אף אחד לא מכריח את הילדים להגיע לבית הספר.

יוסף טייב: הילד שלי היום לא הגיע לבית הספר.

רחלי מורגנשטרן: אף אחד לא מכריח אבל אם יש הוראה לפתוח מוסדות לימוד ויש הורים שלא רוצים לשלוח את הילדים שלהם בגלל שהם חוששים בריאותית, הילדים שלהם צוברים פער גם לימודי וגם חברתי וזה מחיר שלא פשוט לשלם אותו.

יצחק פינדרוס: ישלחו לממלכתי חרדי, בשביל זה הקימו את זה.

רם שפע: אני מצטער שהפריעו לך.

רם שפע: לפי מה שאני מבין, אם יש כאלה שהכריחו את הילדים להגיע, תפני אלי ואני אפנה את זה לחברי הכנסת החרדים אבל נדמה לי שזאת לא הסוגייה.

רחלי מורגנשטרן: אני לא יודעת על מקרה כזה.

רחלי מורגנשטרן: אני מדברת על הפער שילדים שנשארים בבית משלמים כשהחברים שלהם כן הולכים ללמוד.

רחלי מורגנשטרן: זה פער חברתי ולימודי.

רם שפע: חבר הכנסת יאיר גולן, בבקשה.

יאיר גולן: היה לי חשוב להגיע לכאן מכיוון שבבוקר הייתי בוועדת העבודה שם הופיע פרופסור גמזו והציג את הנתונים של התחלואה ואת הערים האדומות.

יאיר גולן: אני פונה פה דווקא לידידיי מהחברה החרדית.

יאיר גולן: פתיחה הדרגתית של מערכת החינוך, לפי כל הנתונים זה צו השעה.

יאיר גולן: רואים את הנתונים, המתמטיקה לא משקרת.

יאיר גולן: עד גיל 9 אחוזי התחלואה נמוכים בסדרי גודל.

יאיר גולן: לכן היתה צריכה להתקבל החלטה במערכת החינוך לתת הרבה יותר חופש בפתיחה של מערכת החינוך בגנים וכיתות א' עד ד' ובכל השאר כן להשאיר את המגבלות.

יאיר גולן: אני חושב גם שזה היה מניע את בתי הספר, מניע את החינוך היסודי ונותן למנהלים ולמורים איזה חימום של כלל המערכת לפני שהיא חוזרת לפעול בכל היקפה.

יאיר גולן: אני חושב שמהבחינה הזאת חזרנו לא נכון.

יאיר גולן: זה לא קשור לחינוך החרדי דווקא, זה קשור לכולם.

יאיר גולן: דבר שני.

יאיר גולן: אין מה לעשות, חייבת להיות הבדלה בין ערים אדומות.

יאיר גולן: נשארו בסך-הכול 5 כאלה.

יצחק פינדרוס: הן לא אדומות, הן אדומות פוליטית.

יצחק פינדרוס: תבדוק את הנתונים, הן לא אדומות.

יאיר גולן: לא הפרעתי.

יאיר גולן: אני מדבר על נתונים שהציג פרופסור גמזו לפני מספר שעות.

רם שפע: כפי שאתה יודע, הם לאו דווקא מסכימים עם כל מה שהוא אומר.

יצחק פינדרוס: משקרים בנתונים, הן לא אדומות.

יצחק פינדרוס: ראש הממשלה הודה בזה.

רם שפע: תן לחבר הכנסת גולן להמשיך.

יאיר גולן: הדבר הבא הוא שחייבת להיות עבודה יותר צמודה עם ראשי הרשויות.

יאיר גולן: אלעד לא דומה אחד לאחד לבני-ברק, למרות שאלה שתי ערים חרדיות.

יאיר גולן: יש כמות שונה של מקומות ציבור, של מרחבים ציבוריים, של שטחים פתוחים.

יאיר גולן: חייבים לעבוד עם ראשי הרשויות ולתפור מענה לכל רשות באופן ספציפי.

יאיר גולן: זה לצאת מהדעת, לראות שגוזרים על כולם אותו דבר.

יאיר גולן: אין סיבה.

יאיר גולן: בואו נעבוד עם ישראל פרוש ונראה מה הוא יודע לעשות באלעד והוא יודע לעשות לא מעט.

יאיר גולן: אני מתייחס לנציגה שדיברה קודם.

יאיר גולן: אני אומר לחבריי מהמפלגות החרדיות.

יאיר גולן: החינוך הממלכתי חרדי זאת הזדמנות בלי רגילה וצריך לעודד אותו.

יצחק פינדרוס: עודדתי אותה.

יאיר גולן: אני שמח מאוד.

יאיר גולן: זאת הזדמנות בלתי רגילה להביא את החברה החרדית להיות יצרנית יותר, פעילה יותר משמעותית בחיים הכלכליים של מדינת ישראל.

יאיר גולן: דבר אחרון.

יאיר גולן: שלא נגיד שום דבר שאין הכרח לשלוח את הילדים.

יאיר גולן: לחץ ציבורי זה דבר שאף ילד לא רוצה לעמוד בו.

יאיר גולן: כששולחים את הילדים לבית הספר אז כולם הולכים לבית הספר.

יאיר גולן: אף אחד לא ירצה להישאר בבית.

יאיר גולן: זה אות קלון שאף אחד לא ירצה לשאת אותו.

רם שפע: אם מישהו רצה להתייחס ולא הספקתי, אני מתנצל.

רם שפע: אני חושב שהצלחנו לשים זרקור מאוד חשוב.

רם שפע: כמו שאמרתי בתחילה קבענו את הדיון לפני האירועים מלפני יומיים בהקשר של החינוך החרדי.

רם שפע: היו פה גם כמה דגשים וכמה אי הסכמות משמעותיות.

רם שפע: אני עדיין אומר ואני מקווה שכולם מסכימים שבאופן כללי, מוסדות ציבור בחברה הישראלית, בוודאי מוסדות חינוך, שמפרים הוראות, צריכים להיות מטופלים ביד קשה בכל מצב.

רם שפע: זה לא אומר שלא צריך לטפל גם באחרים שמפרים אבל בעיניי אי-אפשר להשוות מוסד ציבורי, ודאי חינוכי, לעסק פרטי.

רם שפע: זה פשוט לא משהו שניתן להשוות אותו.

רם שפע: אני חושב שיש דיבור מאוד משמעותי של בחינה של כל עולם התקציבים.

רם שפע: דיבר על-כך חבר הכנסת פינדרוס.

רם שפע: בוודאי שאין צורך לשלול תקציב ממי שעומד בהנחיות.

רם שפע: אף אחד לא חושב כך וזאת בוודאי לא התפיסה שלי.

רם שפע: תם ולא נשלם הדיון על החינוך החרדי ממלכתי.

רם שפע: אני מתחבר למה שאמר חבר הכנסת יאיר גולן.

רם שפע: יש כאן הזדמנות משמעותית למי שבוחר בכך.

רם שפע: זה לא יסתיים כאן ועכשיו.

רם שפע: תודה רבה לכולם, מעריך את ההשתתפות שלכם וניפגש בדיונים הבאים.

רם שפע: הישיבה נעולה.